## Els directors generals d’FP i Pesca impulsen el Centre Públic Integrat de Formació Professional Marítim-Pesquer d’Alacant

*** Destaquen que “el que és important és que l'alumnat reba una formació de qualitat i que el centre es transforme en una referència nacional”**

La directora general de Formació Professional, Marta Armendia, i el director general de Pesca, Francisco Espinós, s’han reunit este dimarts a Alacant per a impulsar el Centre Públic Integrat de Formació Professional (CIPFP) Marítim-Pesquer.

Els dos directors generals han participat en la comissió de seguiment del centre amb la direcció, representants del professorat de pesca i de les dos conselleries, i inspecció per a consensuar l’oferta professional de pesca (no reglada) que es realitzarà este curs 2023/24.

La col·laboració entre les dos àrees és total i han arribat ja 30 ordinadors, amb els quals es va comprometre la Conselleria d’Educació, a més de mobiliari nou i més equipament de pesca. De la mateixa manera, ja estan quasi a punt els vaixells que es destinaran a les pràctiques, l’*Andrómeda* i el *Sirius*.

Els representants de les dos conselleries han coincidit que “el que és important és que l’alumnat reba una formació de qualitat i que el centre recupere l’esplendor i es transforme en una referència nacional en el seu sector”.

Fecha: 14/11/2023